Студсоветыр нэхъ пажэхэм хабжэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым унэтIыныгъэ куэду зэщхьэщыха лэжьыгъэшхуэ мы зэманым щокIуэкI. Абыхэм ящыщщ зэхуэзэ купщIафIэхэри, зэпеуэ хьэлэмэтхэри, студентхэр щIэныгъэ-къэхутэныгъэхэм хэзышэ конференцхэри, нэгъуэщIхэри. Апхуэдэ хъыбархэр дагъащIэ КъБКъУ-м и пресс-IэнатIэм и лэжьакIуэхэм.
ЕджапIэ нэхъыщхьэм мы махуэхэм щекIуэкIащ университетым и студсоветым блэкIа илъэсхэм зэфIиха лэжьыгъэр къыщапщытэж, апхуэдэуи а щIалэгъуалэ зэгухьэныгъэм и пашэр щыхах конференц ин. Университетым и студентхэм нэмыщI, зэIущIэм кърихьэлIащ КъБР-м и Профсоюзхэм я федерацэм и унафэщI Амщыкъуэ ФатIимэт, КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Геккиев СулътIан, КъБКъУ-м щIэныгъэ-къэхутэныгъэ лэжьыгъэмрэ хамэ къэрал зэпыщIэныгъэхэмкIэ и проректор Савинцев Алексей, профсоюз зэгухьэныгъэм и пашэ Кобозев Игорь сымэ, нэгъуэщIхэри.
Иджырей хэхыныгъэм ипэ къихуэ лъэхъэнэм студент зэгухьэныгъэр зэлэжьа Iуэхугъуэхэм, зыIэригъэхьа ехъулIэныгъэхэмрэ дяпэкIэ къапэщылъ къалэнхэмрэ ятеухуауэ конференцым къыщыпсэлъащ КъБКъУ-м и факультетхэм я студсоветхэм я пашэхэр. Абыхэм я псалъэм пащащ а зэгухьэныгъэм хыхьэ клубхэм я унафэщIхэми.
— КъБКъУ-м и студсоветыр ди республикэм щыIэ щIалэгъуалэ зэгухьэныгъэхэм ящыщу нэхъ пэрытхэм, жыджэрхэм халъытэ. Нобэ дызэдэIуа докладхэм къагъэлъагъуэ абы лэжьыгъэ купщIафIэ куэд еджапIэ нэхъыщхьэм зэрыщызэфIигъэкIыр, апхуэдэуи республикэм щекIуэкI жылагъуэ гъащIэм жыджэру зэрыхэтыр, — жиIащ къыщыпсалъэм Геккиев СулътIан. — КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм къыбгъэдэкIыу фIыщIэ яхузощI щIалэгъуалэ политикэм зегъэужьыным, ар егъэфIэкIуэным зи къарурэ щIэныгъэрэ хэзылъхьэ ныбжьыщIэхэм.
Студсоветым и лэжьыгъэм арэзы техъуа нэужь, конференцым хэхыныгъэ щрагъэкIуэкIащ. Абы къызэригъэлъэгъуамкIэ, КъБКъУ-м и студсоветым и пашэу хахащ Аулъэ Ахьмэд.
Профсоюз щхьэхуитхэм я федерацэм и лэжьыгъэр зэрагъэбыдэм, абы и зыужьыныгъэм хуищI хэлъхьэныгъэ иным папщIэ, ФНПР-м къыбгъэдэкI дамыгъэ лъапIэ хуагъэфэщащ КъБКъУ-м и педагогикэ факультетым и декан Бауаев Казим. Зэгухьэныгъэм и щIыхь тхылъхэр хуагъэфэщащ университетым и профсоюз зэгухьэныгъэм и пашэ Кобозев Игоррэ щIалэгъуалэ политикэмкIэ абы и управленэм и унафэщI Лу Азэмэтрэ.
Университетым иджыблагъэ щекIуэкIа зэIущIэ хьэлэмэтхэм икIи купщIафIэхэм ящыщщ КъБР-м узыншагъэр хъумэнымкIэ и министр Шэт Ирмэ медицинэ факультетыр къэзыух студентхэм зэрахуэзари. Министрымрэ дохутыр IэщIагъэр къыхэзыха щIалэгъуалэмрэ зэIухауэ тепсэлъыхьащ щIыпIэ медицинэм иIэ щытыкIэм, ар зыхуэфI-зыхуэныкъуэхэм. Къапщтэмэ, Шэтым къыхигъэщащ педиатрие, психиатрие, рентгенологие, терапие, анестезиологие-реанимацие, дэIэпыкъуныгъэ псынщIэ медицинэ унэтIыныгъэхэмкIэ IэщIагъэлIхэр къазэремэщIэкIыр. Абы къыхэкIыуи а IэщIагъэхэмкIэ ординатурэр пщIэншэу щытынущ, IэнатIэ зэгъэгъуэтынымкIэ министерствэр щIэгъэкъуэн яхуэхъунущ дохутыр ныбжьыщIэхэм.
ЕджапIэ нэхъыщхьэм и ректорымрэ егъэджакIуэхэмрэ тхьэмахуэ кIуам яхуэзащ КъБР-м экстремизмэмрэ щIалэгъуалэ политикэмрэ пыщIа лэжьыгъэхэр щIыпIэхэм щызэгъэуIунымкIэ и министр Къуэшрокъуэ Залым. ЗэIущIэм щытепсэлъыхьащ щIалэгъуалэр экстремизмэмрэ терроризмэмрэ пэIэщIэ щIын зэрыхуейм, абыхэм щIэблэр димыхьэхын папщIэ, лэжьыгъэ хэха зэрадегъэкIуэкIыпхъэм.
Апхуэдэу КъБКъУ-м иджыблагъэ къыщызэрагъэпэщащ «Сыт? Дэнэ? Дапщэщ?» акъылъ жан джэгу хьэлэмэтыр, университетым и медколледжым и студентхэмрэ абыхэм я егъэджакIуэхэмрэ щыIащ Перинатальнэ центрым.
КЪАРДЭН Маритэ
